CELEX: 32021D2136
Language: et
Date: 2021-12-02 00:00:00
Title: Nõukogu otsus (ÜVJP) 2021/2136, 2. detsember 2021, mis käsitleb Euroopa rahutagamisrahastu abimeedet Moldova Vabariigi relvajõudude toetamiseks

3.12.2021   
               
               
                  ET
               
               
                  Euroopa Liidu Teataja
               
               
                  L 432/63
               
            
         NÕUKOGU OTSUS (ÜVJP) 2021/2136,
         2. detsember 2021,
         mis käsitleb Euroopa rahutagamisrahastu abimeedet Moldova Vabariigi relvajõudude toetamiseks
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1 ja artikli 41 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu otsusega (ÜVJP) 2021/509 (1) loodi Euroopa rahutagamisrahastu, et liikmesriigid saaksid rahastada ühise välis- ja julgeolekupoliitika raames võetavaid liidu meetmeid rahu säilitamiseks, konfliktide ennetamiseks ja rahvusvahelise julgeoleku tugevdamiseks aluslepingu artikli 21 lõike 2 punkti c kohaselt. Eelkõige võib Euroopa rahutagamisrahastust vastavalt otsuse (ÜVJP) 2021/509 artikli 1 lõike 2 punkti b alapunktile i rahastada meetmeid kolmandate riikide ning piirkondlike ja rahvusvaheliste organisatsioonide sõjaliste ja kaitseküsimustega seotud suutlikkuse suurendamiseks.
                  
               
                     (2)
                  
                  
                     Liit toetab kindlalt Moldova Vabariigi suveräänsust ja territoriaalset terviklikkust tema rahvusvaheliselt tunnustatud piirides, kus Transnistrial on eristaatus. Liit on pühendunud Transnistria konflikti terviklikule, rahumeelsele ja püsivale lahendamisele 5 + 2 formaadi raames.
                  
               
                     (3)
                  
                  
                     Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu (2) eesmärk on süvendada dialoogi ja koostööd välis- ja julgeolekupoliitika, sealhulgas ühise julgeoleku- ja kaitsepoliitika (ÜJKP) valdkonnas, ning käsitleda muu hulgas konfliktide ennetamise, kriisiohjamise ja piirkonna stabiilsuse küsimusi.
                  
               
                     (4)
                  
                  
                     2020. aasta märtsi ühisteatises „Idapartnerluse poliitika pärast 2020. aastat: vastupanuvõime tugevdamine – idapartnerlus, mis toob kasu kõigile“ ja 2021 aasta juuli talituste ühises töödokumendis „Vastupanuvõime tugevdamine – idapartnerlus, mis toob kasu kõigile“ rõhutatakse kerksuse suurendamist kui idapartnerluse piirkonna peamist poliitilist raamistikku järgmistel aastatel.
                  
               
                     (5)
                  
                  
                     Moldova Vabariigi relvajõududel on oluline roll riigi julgeoleku ja stabiilsuse tagamisel. Julgeolekuolukord nõuab sellise sõjalise võimekuse tugevdamist, mida saab kasutada ka kriisidele reageerimisel, et tagada tsiviilelanikkonna turvalisus ja julgeolek.
                  
               
                     (6)
                  
                  
                     Moldova Vabariigi valitsus viib ellu reforme, sealhulgas julgeoleku- ja kaitsesektoris, millel on märkimisväärsed rahalised ja materiaalsed kulud. Nende jõupingutuste toetamiseks püüab liit aidata tugevdada Moldova Vabariigi relvajõudude kindlaksmääratud sõjalist võimekust.
                  
               
                     (7)
                  
                  
                     Moldova Vabariigi asepeaminister ning välisasjade ja Euroopa integratsiooni minister taotlesid oma 11. oktoobril 2021 liidu välisasjade ja julgeolekupoliitika kõrgele esindajale (edaspidi „kõrge esindaja“) saadetud kirjas kooskõlas nõukogu otsuse (ÜVJP) 2021/509 artikli 59 lõikega 1 relvajõudude toetamist sõjameditsiiniteenistuse ja pioneeripataljoni võimekuse tugevdamise kaudu.
                  
               
                     (8)
                  
                  
                     Abimeetme rakendamisel võetakse arvesse otsuses (ÜVJP) 2021/509 sätestatud põhimõtteid ja nõudeid ning rakendamise vastavust Euroopa rahutagamisrahastust rahastatavate tulude ja kulude haldamise korrale ja nõukogu ühise seisukohale 2008/944/ÜVJP (3).
                  
               
                     (9)
                  
                  
                     Nõukogu kinnitab taas oma kindlat kavatsust kaitsta, edendada ja järgida inimõigusi, põhivabadusi ja demokraatlikke põhimõtteid ning tugevdada õigusriiki ja head valitsemistava, järgides Ühinenud Rahvaste Organisatsiooni põhikirja, inimõiguste ülddeklaratsiooni ja rahvusvahelist õigust, eelkõige rahvusvahelist inimõigustealast õigust ja rahvusvahelist humanitaarõigust,
                  
               ON VASTU VÕTNUD KÄESOLEVA OTSUSE:
         
            Artikkel 1
            Abimeetme loomine, eesmärgid, kohaldamisala ja kestus
            
               1.   Käesolevaga luuakse Euroopa rahutagamisrahastust rahastatav abimeede (edaspidi „abimeede“), millega toetatakse Moldova Vabariiki (edaspidi „toetusesaaja“).
            
            
               2.   Abimeetme eesmärk on tugevdada Moldova Vabariigi relvajõudude sõjameditsiiniteenistuse ja inseneripataljoni (edaspidi „relvajõud“) võimekust, sealhulgas nende võimet osutada kriiside või hädaolukordade korral oma vastavaid teenuseid tsiviilelanikele, ning suurendada Moldova võimekust aidata kaasa ÜJKP sõjalistele missioonidele ja operatsioonidele.
            
            
               3.   Lõikes 2 sätestatud eesmärgi saavutamiseks rahastatakse abimeetmest nimetatud lõikes osutatud relvajõudude üksuste varustamist järgmiste varustuse, mis on mõeldud mittesurmava jõu kasutamiseks, ja varudega:
               
                           a)
                        
                        
                           sõjameditsiiniteenistuse meditsiinivarustus ja
                        
                     
                           b)
                        
                        
                           pioneeripataljoni demineerimiskomplektid.
                        
                     
            
               4.   Abimeetme kestus on 36 kuud alates eelarvevahendite käsutajana tegutseva abimeetmete halduri ja käesoleva otsuse artikli 4 lõikes 2 osutatud üksuse vahelise lepingu sõlmimise kuupäevast, vastavalt (ÜVJP) 2021/509 artikli 32 lõike 2 punktile a.
            
         
         
            Artikkel 2
            Rahastamiskord
            
               1.   Abimeetmega seotud kulutuste katmiseks ettenähtud lähtesumma on maksimaalselt 7 000 000 eurot. Kooskõlas otsuse (ÜVJP) 2021/509 artikli 29 lõikega 5, võib abimeetme haldur kutsuda pärast käesoleva otsuse vastuvõtmist üles panustama kuni 6 300 000 eurot. Abimeetme halduri üleskutsel panustatud vahendeid kasutatakse tehtud kulutuste eest tasumiseks üksnes otsusega (ÜVJP) 2021/509 loodud komitee heakskiidetud määras käesolevale abimeetmele vastavas 2021. aasta paranduseelarves.
            
            
               2.   Kõiki kulutusi hallatakse vastavalt otsusele (ÜVJP) 2021/509 ning Euroopa rahutagamisrahastust rahastatavate tulude ja kulude haldamise korrale.
            
         
         
            Artikkel 3
            Kokkulepped toetusesaajaga
            
               1.   Kõrge esindaja sõlmib toetusesaajaga vajalikud kokkulepped tagamaks, et toetusesaaja järgib käesoleva otsusega kehtestatud nõudeid ja tingimusi, mis on abimeetmest toetuse andmise tingimus.
            
            
               2.   Lõikes 1 osutatud kokkulepped hõlmavad sätteid, millega kohustatakse toetusesaajat tagama, et:
               
                           a)
                        
                        
                           abimeetmest toetatavad relvajõudude üksused järgivad asjakohast rahvusvahelist õigust, eelkõige rahvusvahelist inimõigustealast õigust ja rahvusvahelist humanitaarõigust;
                        
                     
                           b)
                        
                        
                           kogu abimeetme raames antud vara kasutatakse nõuetekohaselt ja tõhusalt eesmärkidel, milleks see anti;
                        
                     
                           c)
                        
                        
                           kogu abimeetme raames antud vara hooldatakse piisavalt, et tagada selle kasutatavus ja operatiivne kättesaadavus kogu olelusringi jooksul;
                        
                     
                           d)
                        
                        
                           abimeetme raames antud vara ei lähe kaduma ning seda ei anta tema olelusringi lõpus ilma otsuse (ÜVJP) 2021/509 kohaselt loodud rahastu komitee nõusolekuta üle muudele isikutele või üksustele kui need, kes on nimetatud kokkulepetes kindlaks määratud.
                        
                     
            
               3.   Lõikes 1 osutatud kokkulepped hõlmavad sätteid abimeetmest toetuse andmise peatamise ja lõpetamise kohta, kui leitakse, et toetusesaaja on lõikes 2 sätestatud kohustusi rikkunud.
            
         
         
            Artikkel 4
            Rakendamine
            
               1.   Kõrge esindaja vastutab käesoleva otsuse rakendamise tagamise eest kooskõlas otsusega (ÜVJP) 2021/509 ning Euroopa rahutagamisrahastust rahastatavate tulude ja kulude haldamise korraga ning järgides terviklikku metoodikaraamistikku Euroopa rahutagamisrahastust rahastatavate abimeetmete jaoks nõutavate meetmete ja kontrollide hindamiseks ja kindlaksmääramiseks.
            
            
               2.   Artikli 1 lõikes 3 osutatud tegevusi rakendab Leedu projektijuhtimise keskasutus.
            
         
         
            Artikkel 5
            Seire, kontroll ja hindamine
            
               1.   Kõrge esindaja tagab seire toetusesaaja artikli 3 kohaselt sätestatud kohustuste täitmise üle. Nimetatud seire suurendab teadlikkust artikli 3 kohaselt sätestatud kohustuste rikkumise kontekstist ja riskidest ning aitab vältida selliseid rikkumisi, sealhulgas rahvusvahelise inimõigustealase õiguse ja rahvusvahelise humanitaarõiguse rikkumisi, abimeetmest toetust saavate relvajõudude üksuste poolt.
            
            
               2.   Varustuse ja varude tarnimisele järgnev kontroll korraldatakse alljärgnevalt:
               
                           a)
                        
                        
                           tarnete nõuetekohasuse tõendamine, mille puhul tarnesertifikaadid allkirjastatakse lõppkasutaja relvajõudude poolt omandiõiguse üleminekul;
                        
                     
                           b)
                        
                        
                           tegevusaruandlus, mille puhul toetusesaaja esitab abimeetme raames antud kindlaksmääratud varustusega seotud tegevuste kohta igal aastal aruande seni, kuni poliitika- ja julgeolekukomitee ei pea seda aruandlust enam vajalikuks;
                        
                     
                           c)
                        
                        
                           kohapealsed kontrollid, mille puhul toetusesaaja võimaldab kõrgele esindajale taotluse korral juurdepääsu kohapealsete kontrollide läbiviimiseks.
                        
                     
            
               3.   Kõrge esindaja korraldab kuus kuud pärast varustuse esimest tarnet abimeetme hindamise struktureeritud esimese hinnangu vormis. See võib hõlmata abimeetme raames tarnitud varustuse ja varude ning osutatud teenuste kohapealset kontrolli või muid tõhusaid sõltumatult antud teabe vorme. Lõpphindamine korraldatakse pärast seda, kui varustuse ja varude tarnimine ning teenuste osutamine abimeetme raames on lõpetatud, et anda hinnang selle kohta, kas abimeede on aidanud kaasa seatud eesmärkide saavutamisele.
            
         
         
            Artikkel 6
            Aruandlus
            Rakendamise ajal esitab kõrge esindaja poliitika- ja julgeolekukomiteele korrapäraselt aruandeid abimeetme rakendamise kohta kooskõlas otsuse (ÜVJP) 2021/509 artikliga 63. Abimeetmete haldur annab otsuse (ÜVJP) 2021/509 kohaselt loodud rahastu komiteele korrapäraselt teavet tulude ja kulude haldamise kohta, kooskõlas nimetatud otsuse artikliga 38, edastades sealhulgas teavet seotud tarnijate ja alltöövõtjate kohta.
         
         
            Artikkel 7
            Peatamine ja lõpetamine
            Poliitika- ja julgeolekukomitee võib kooskõlas otsuse (ÜVJP) 2021/509 artikliga 64 otsustada abimeetme rakendamise täielikult või osaliselt peatada.
            Poliitika- ja julgeolekukomitee võib samuti soovitada nõukogul abimeede lõpetada.
         
         
            Artikkel 8
            Jõustumine
            Käesolev otsus jõustub selle vastuvõtmise päeval.
         
         
            Brüssel, 2. detsember 2021
            
               
                  Nõukogu nimel
               
               
                  eesistuja
               
               J. VRTOVEC
            
         
         
            (1)  Nõukogu 22. märtsi 2021. aasta otsus (ÜVJP) 2021/509, millega luuakse Euroopa rahutagamisrahastu ja tunnistatakse kehtetuks otsus (ÜVJP) 2015/528 (ELT L 102, 24.3.2021, lk 14).
         
            (2)  ELT L 260, 30.8.2014, lk 4.
         
            (3)  Nõukogu 8. detsembri 2008. aasta ühine seisukoht 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad (ELT L 335, 13.12.2008, lk 99).